
RAPORT DE SPECIALITATE

privind aprobarea acordului de parteneriat încheiat pentru dezvoltarea de proiecte comune de transport și mobilitate în județele Caraș-Severin și Timiș încheiat între Municipiul Reșița, Municipiul Timișoara, Județul Caraș-Severin și Județul Timiș
Având în vedere Referatul de aprobare nr. SC2020-27615/24.11.2020 a Primarului Municipiului Timișoara și Proiectul de hotărâre privind aprobarea acordului de parteneriat încheiat pentru dezvoltarea de proiecte comune de transport și mobilitate în județele Caraș-Severin și Timiș încheiat între Municipiul Reșița, Municipiul Timișoara, Județul Caraș-Severin și Județul Timiș. Facem următoarele precizări:


În contextul procesului de dezvoltare urbană durabilă, una dintre principalele provocări la care trebuie să răspundă orașele din România este mobilitatea urbană, concept care contribuie la îmbunătățirea factorilor de mediu (circulația urbană producând 40% din emisiile CO2), a elementelor de cadru social ( Carta de la Leipzig pentru orașe europene durabile subliniază rolul transportului public în depășirea problemelor de segregare socială și a elementelor de cadru economic, economia europeană pierzând anual aproape 100 miliarde de euro ca urmare a întârzierilor provocate de trafic, astfel o bună moblitate reprezentând un element cheie atât pentru creșterea eficenței forței de muncă, cât și pentru atragerea investitorilor și a turiștilor).  
Prin Tratatul de Aderare la Uniunea Europeană, România şi-a asumat obligaţii care implică investiţii importante în infrastructura aferentă serviciilor de transport, astfel că, pentru buna funcţionare a serviciilor şi pentru ca acestea să îndeplinească condiţiile de funcţionare prevăzute de legislaţia în vigoare sunt necesare realizarea de acţiuni, activităţi de utilitate publică şi de interes economic şi social general la nivelul localităţilor sau al asociaţiilor de dezvoltare intercomunitară.

 
Transportul public de persoane este o prioritate pentru Municipiul Timişoara atât din punct de vedere al siguranţei şi confortului călătorului cât şi al protecţiei mediului, respectiv al conceptului de mobilitate urbană.


Prin urmare, având în vedere necesitatea dezvoltării și îmbunătățirii mobilității, prin încheierea unui acord de parteneriat între Municipiul Reșița, Municipiul Timișoara, Județul Caraș-Severin și județul Timiș, se urmărește colaborarea între parteneri în vederea realizării de proiecte comune de transport și mobilitate în județele Caraș-Severin și Timiș, precum și pentru asigurarea cadrului necesar accesării de finanțări, implementării și monitorizării acestor proiecte.
Transportul public este un factor important în incluziunea socială. Repartizarea activităților economice și gestionarea mobilității rezidențiale în orașe condiționează deplasările. Factorii ca: locul de muncă, domiciliul, egalitatea de șanse, și transportul au un rol esențial în incluziunea socială. În vederea îndeplinirii acestor nevoi, serviciul de transport public trebuie să atragă utilizatorii prin creșterea atractivității, prin modernizarea infrastructurii, creșterea confortului întregii călătorii cu mijloace de transport în comun, creșterea gradului de accesibilitate pentru toate persoanele- în special pentru persoanele cu nevoi speciale și îmbunătățirea siguranței și a securității în stații și în interiorul vehiculelor pentru călători și șoferi, precum și pentru echipamentele de infrastructură.

La creșterea atractivității transportului public contribuie atât calitatea cât și cantitatea serviciului în ceea ce privește frecvența curselor, viteza, curățenia, siguranța, informarea privind timpii de așteptare în stații. Transportul public local trebuie să fie accesibil din punct de vedere financiar și pentru persoanele cu venituri scăzute. Utilizatorii vor recurge mai mult la transportul public de călători, care face concurență automobilului, numai în condițiile unui serviciu eficient, sigur, de calitate și cu tarife accesibile.


Transportul feroviar reprezintă un sector strategic de interes naţional şi un serviciu esenţial pentru societate, al cărui rol este de a contribui la circulaţia sigură şi eficientă a bunurilor, mărfurilor şi persoanelor, atât pe teritoriul României, cât şi în afara ţării. 
Totodată, transportul pe calea ferată reprezintă un mod de transport mai curat şi mai puţin poluant decât transportul rutier, dar şi mai eficient şi mai sigur, cu o rată a accidentelor considerabil mai scăzută. Acesta este esențial pentru strategia comunitară de îmbunătățire a performanței de mediu a sectorului transporturilor, precum și a coeziunii economice și sociale în cadrul statelor membre și a conectivității între acestea. 

În acest sens, este important să înţelegem evoluţiile şi experienţele celorlalte state membre, precum şi măsurile ce urmăresc dezvoltarea acestui sector de activitate, în conformitate cu politicile adoptate de organismele europene abilitate.
Trenul metropolitan reprezintă un exemplu de bună practică în ceea ce privește multimodalitatea transportului de pasageri, în care se utilizează un transport de masă prietenos cu mediul înconjurător, la care transportul rutier constituie complementaritatea în sistemul de transport de navetă.

Luând în considerare regresul în care se află căile ferate din România, în raport cu evoluţia ascendentă a acestui sistem de transport în vestul Europei, este necesară identificarea resurselor şi strategiilor care să reechilibreze balanţa dintre modurile de transport, urmărindu-se punerea în aplicare a obiectivelor privind mobilitatea, pe fondul reducerii poluării şi al descongestionării traficului rutier, în interesul consumatorilor.

În continuarea abordării expuse în prezentul raport de specialitate, în ceea ce privește elaborarea Acordului de Parteneriat încheiat pentru dezvoltarea de proiecte  comune de transport și mobilitate în județele Caraș-Severin și Timiș se au în vedere următoarele obiective:

· Proiect de modernizare infrastructură feroviară pentru implementarea soluției de transport tip „train-tram” pe ruta Reșița Sud-Bocșa-Timișoara Nord și asigurarea legăturii cu Aeroportul Timisoara;

· Proiect de modernizare infrastructură feroviară pentru implementarea soluției tip „train-tram” pe ruta Berzovia-Oravița-Anina;

· Proiect infrastructură nouă – drum expres Topolovăț - Buziaș - Berzovia – Gătaia – Deta.
În conformitate cu prevederile  O.U.G. nr. 83 din 16 noiembrie 2016 privind unele măsuri de eficientizare a implementării proiectelor de infrastructură de transport, unele măsuri în domeniul transporturilor, precum şi pentru modificarea şi completarea unor acte normative;
Potrivit art. 129 alin. (9) lit. c) din O.G. nr. 57/2019 privind Codul administrativ, în exercitarea atribuţiilor prevăzute la alin. (2) lit. e), consiliul local hotărăşte, în condiţiile legii, cooperarea sau asocierea cu alte unităţi administrativ-teritoriale din ţară sau din străinătate, precum şi aderarea la asociaţii naţionale şi internaţionale ale autorităţilor administraţiei publice locale, în vederea promovării unor interese comune.

Având în vedere cele menţionate în prezentul raport, apreciem că proiectul de hotărâre privind aprobarea acordului de parteneriat încheiat pentru dezvoltarea de proiecte comune de transport și mobilitate în județele Caraș-Severin și Timiș încheiat între Municipiul Reșița, Municipiul Timișoara, Județul Caraș-Severin și Județul Timiș, îndeplinește condițiile pentru a fi supus dezbaterii și aprobării plenului consiliului local. 

